Man glo uit weerwraak vermoorArgieffoto Vier verdagtes is in hegtenis geneem nadat ŉ man vroeër vandeesmaand in sy huis doodgeskiet is, vermoedelik om te verhoed dat hy teen twee vermeende kapers in die hof getuig. Die Oos-Kaapse polisie het in ŉ verklaring gesê drie mans en ŉ vrou is Donderdag in Zwide naby New Brighton in hegtenis geneem in verband met die moord op Yandile Mbaza (43). Mbaza het die aand van 5 Maart by sy huis aandete geëet, toe verdagtes by sy voordeur ingebars en hom doodgeskiet het. Volgens die polisie was Mbaza die klaer in ŉ kapingsaak nadat sy voertuig op 1 November 2016 in sy oprit gekaap is. Luvuyo Kwatsha (26) en Zolani Nonyathi (25) is op 4 November in verband met die kaping in hegtenis geneem en is steeds in aanhouding in die St Albans-gevangenis in Port Elizabeth. “Kwatsha en Nonyathi sal in April weer in die hof verskyn. Die polisie het ŉ sterk vermoede gehad dat [Mbaza se dood] ŉ getuie-moord was en dit is deur die Trio-taakspan ondersoek. Die inhegtenisnemings word as ŉ deurbraak in die saak gesien,” het die verklaring gelui. Die drie mans, onderskeidelik 17, 24 en 25 jaar oud en die 23-jarige vrou sal Maandag in die New Brighton-landdroshof op aanklag van moord verskyn.